Կրթության և գիտության ոլորտում բարեփոխումների արդյունավետության բարձրացումը կարևորագույն գործիք է պետական, հանրային և անհատական ապահովության և հասարակության կայուն զարգացման երաշխավորման համար: Ներկա փուլում ՀՀ կառավարության կրթական բարեփոխման ռազմավարության գերակա խնդիրն է կրթության որակի բարելավումը: <<Կրթության բարելավում>> ծրագիրն ամբողջությամբ համահունչ է ՀՀ կառավարության 2012-2017 թվականների տնտեսական զարգացման ռազմավարության հետ: Ընդգրկելով կրթության բոլոր մակարդակները` նախադպրոցականից մինչև բարձրագույն, <<Կրթության բարելավում>> ծրագիրը միտված է միջազգային լավագույն չափորոշիչներին համահունչ ծառայություններ մատուցող կրթական համակարգի ստեղծմանը, բնակչության բոլոր սոցիալական խմբերի համար ուսման հավասար պայմաների ստեղծմանը, գիտական և հետազոտական աշխատանքների խրախուսմանը: Մարտահրավերը, որին անդրադառնալու է "Կրթության բարելավում" ծրագիրը կայանում է հանրակրթության ոլորտում երկրորդ սերնդի բարեփոխման արդյունքների արմատավորման և ընդլայնման մեջ, միևնույն ժամանակ լուծումներ առաջարկելով նախակրթական, միջնակարգ և բարձրագույն կրթության ոլորտներում հավասարության և որակին առնչվող խնդիրներին: